M. Pado, poslanec: (2007-02-01):
Najprv budem citovať niektoré vyjadrenia pána premiéra, pána ministra a rovnako tak aj pána štátneho tajomníka ministerstva vnútra, ktoré som prevzal z denníka Pravda z 13. júla 2006. Pán predseda vlády Fico: „Krajské úrady štátnej správy a krajské školské úrady by mohli zaniknúť k 1. januáru 2007. Po odbornej diskusii sme došli k záveru, že 1. január 2007 je reálny termín, ku ktorému by vyššie územné celky mohli prevziať zostávajúce právomoci, ktorými dnes disponujú krajské úrady a krajské školské úrady.“ Zdôrazňujem, že po odbornej diskusii. Pre mňa, keď je odborná diskusia, tak z nej vyjde stanovisko, ktoré by sa následne nemalo meniť desaťkrát. Témou rušenia krajských úradov a krajských školských úradov sa zaoberajú expertné tímy. Podľa Fica panuje zhoda, že ich zrušenie sa dá zvládnuť k 1. januáru budúceho roka, teda tohto roka. Presné čísla, ktoré by sa ušetrili presunom kompetencií na VÚC, zatiaľ nemá k dispozícii. Podľa neho by však malo prísť k výrazným úsporám, lebo krajské úrady a krajské školské úrady sú mimoriadne personálne predimenzované a disponujú aj značným hmotným majetkom. 11. júl 2006 – vláda chce šetriť na úradníkoch. Koalícia si pridala kreslá na ministerstvách, šetriť chce na úradníkoch v krajoch. Časť z nich čaká prepúšťanie, úrady sa možno budú zlučovať. Razantný prístup ku krajskej školskej správe ohlásil predseda vlády Robert Fico, nespresnil však, o čo pôjde. Podľa podpredsedu parlamentu pána Miroslava Číža zo Smeru zatiaľ nie je jasné, čo presne dajú koaličné strany do vládneho programu. Koalícia nestihne zrušiť krajské úrady – 14. august 2006. Krajské úrady nezaniknú od januára, koalícia nestihne pripraviť zmeny, vrátane ústavného zákona. Od ich zrušenia si pritom sľubovala, že ušetrí peniaze v štátnom rozpočte, ale ak chce koalícia splniť sľub, musí zmeniť viaceré zákony, medzi nimi aj ústavný zákon o bezpečnosti Slovenska v čase vojny. Ministerstvo vnútra stále nevie povedať, aké kroky treba urobiť a koľko by sa prípadným zrušením krajských úradov ušetrilo. To 14. august 2006. Minister vnútra Robert Kaliňák chce zrušiť 8 krajských úradov k 1. júlu budúceho roka, teda tohto roka. Je to z 26. septembra minulého roku. Vláde navrhuje minister vnútra Robert Kaliňák zrušiť 8 krajských úradov k 1. júlu budúceho roka. Väčšinou ich práca prejde na samosprávu. Vyplýva to z prvej analýzy ministerstva vnútra, ktorou sa bude kabinet zaoberať na štvrtkovom zasadnutí. 28. septembra minulého roku vláda nevie, kedy zruší krajské úrady. Vyvstala potreba mať hlbšiu analýzu, povedal pán minister vnútra Kaliňák. Vláda sa ešte nerozhodla, kedy zruší krajské úrady. Mala by to urobiť do konca februára, keď minister vnútra kabinetu predloží novú podrobnejšiu analýzu krokov, ktoré by mali k ich zrušeniu viesť. 9. novembra 2006 pán predseda vlády Fico povedal: „Máme prebujnený štátny aparát.“ Predseda vlády Fico v Žiline vyzval na čo najrýchlejšie zrušenie všetkých 8 krajských úradov bez náhrady. Pritom je snaha znížiť počet pracovníkov o 20 %, ale vďaka krajským úradom to bude o 2,9 %. 25. novembra 2006 pán predseda vlády Fico v Bánovciach povedal, že v prvých troch mesiacoch budúceho roka, teda tohto roka 2007 budú zrušené všetky krajské úrady a na ministerstvách bude prepustených 20 % zamestnancov. Dnes máme 1. februára, dámy a páni, teda na zrušenie a prepustenie máme ešte 2 mesiace. 21. decembra 2006 koalícia nevie, čo s krajskými úradmi. Koalícia stále nemá jasnú predstavu o tom, kedy a ako zruší krajské úrady. „Je viacero alternatív, v tejto chvíli však neviem povedať konkrétne čísla, ani konkrétne termíny. Veľmi intenzívne sa na tom pracuje,“ povedal  minister vnútra. So zrušením krajských úradov, dámy a páni, nepočítal, samozrejme, ani štátny rozpočet, ani legislatívny plán vlády na tento rok, pretože nie je v ňom ani zmienka o novele zákonov alebo novelách zákonov, ktoré súvisia s činnosťou krajských úradov. Pritom je potrebné novelizovať 42 zákonov, vrátane Ústavy Slovenskej republiky z týchto dôvodov. Neviem, či je také jednoduché a či je to úplne bežné nezahrnúť takéto novely do legislatívneho plánu práce vlády Slovenskej republiky. 31. decembra 2006 pán minister vnútra Kaliňák opätovne potvrdil, že predloží vláde do 28. februára návrh na zrušenie krajských úradov. No a posledný článok, ktorý tu mám, je zo 4. januára 2007, a ten je veľmi zaujímavý. Nadpis je: Fico sa unáhlil, krajské úrady zrušia neskôr. Z tohto článku je zaujímavé ani nie tak to, čo hovorí pán predseda vlády a pán minister vnútra, ale zaujímavé je to, čo povedal štátny tajomník ministerstva vnútra pán Čečot: „Krajské úrady nezaniknú skôr ako na konci tohto roka.“ Hoci premiér Robert Fico v utorok jasne hovoril o tom, že prestanú existovať po letných prázdninách, podľa štátneho tajomníka ministerstva vnútra Vladimíra Čečota rezort počíta s ich zrušením až na prelome rokov. Nuž, dámy a páni, neviem. Neviem, citoval som len články z denníka Pravda, nehovoril som o tom, čo píšu iní, čo bolo povedané v rozhlase, v televízii. Na toto som upozorňoval vo svojom vystúpení, keď sme prerokúvali Programové vyhlásenie vlády Slovenskej republiky. Hovoril som o tom, že stať, ktorá sa dotýka krajských úradov, je nereálna a texty sú absolútne nepremyslené a že je vidno, ľudia, ktorí písali tieto texty, problematike nerozumejú. Dnes sa ukazuje, že to bola pravda. Lietajú  tu termíny od 1. 1. tohto roku, čo je dávno za nami, do 31. 12 tohto roku zatiaľ. Nevieme, čo bude ďalej. Ale ako som povedal, plán práce, legislatívny plán práce vlády s tým nepočíta. A to nie je maličkosť, 42 zákonov novelizovať, to nie je žiadna sranda. Je ešte jedna veľmi vážna vec, o ktorej som hovoril vtedy a hovorím o tom aj teraz. Je to ustanovenie zákona 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, ktoré hovorí úplne jasne o tom, aké sú kompetencie krajského úradu, prednostu krajského úradu a že postavenie prednostu krajského úradu je nezastupiteľné. Dámy a páni, bez dohody s opozíciou tento zákon, tento ústavný zákon nemôžete novelizovať. A teda sú tu len tie možnosti, ktoré som spomínal už minulý rok. Alebo sa dohodnete s opozíciou a dôjde k novele ústavného zákona, alebo sa s opozíciou nedohodnete a budete ignorovať ústavu. A teda kompetencie, ktoré sú zakotvené v tomto ústavnom zákone, sa vykonávať nebudú a nebude ich mať kto vykonávať. To nie je nič nové. A neexistuje iný spôsob ako toto urobiť. Druhá vec, ktorá je veľmi pozoruhodná. Celý čas rozprávame o zrušení krajských úradov. Už môj kolega Ivančo rozpráva o tom, že na krajských úradoch dnes pracuje 1 072 zamestnancov z celkového počtu 10 000 zamestnancov, ktorí zostali pracovať  v štátnej správe po reforme štátnej správy v roku 2003, len 1 072 pracuje na krajských úradoch ministerstva vnútra. Stále rozprávame len o týchto ľuďoch, nerozprávame o iných špecializovaných úradoch štátnej správy. Krajské školské úrady medzičasom prestali byť témou dňa na zrušenie. A týchto 1 072 pracovníkov ročne stojí štát 212 miliónov korún na mzdách a 74 miliónov korún na odvodoch. Takže, kolegyne, kolegovia, moja prvá otázka je na predsedu vlády Slovenskej republiky: „Pán predseda vlády, akým spôsobom sa vláda Slovenskej republiky vysporiada s ustanoveniami ústavného zákona 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov? Článok 9 tohto zákona jasne píše o postavení krajského úradu, prednostu krajského úradu a ich povinnostiach. Odsek 8 článku 9 hovorí jasne o tom, že členovia Bezpečnostnej rady kraja sú pri výkone funkcií nezastupiteľní. Kto bude tieto kompetencie po zrušení krajského úradu vykonávať?“ Druhá otázka smeruje rovnako na pána predsedu vlády: „Pán premiér, stále hovoríte o rušení krajských úradov Ministerstva vnútra Slovenskej republiky ako o tých úradoch, ktorých zrušenie prinesie úspory v rámci štátneho rozpočtu. Po reforme verejnej správy v roku 2003 sa menej ako 10 000 úradníkov prerozdelilo medzi viacero rezortov. Ako to bude s ostatnými úradmi? Tie nepočítate rušiť?“ Tretia otázka smeruje na pána ministra vnútra pána Kaliňáka: „Pán minister, podľa rôznych vyjadrení pána predsedu vlády Slovenskej republiky, vás a vášho štátneho tajomníka by sa krajské úrady mali rušiť v termínoch 1. 1. 2007, to už nestihnete, 1. 3. 2007, to je nereálne, 1. 7. 2007 je tiež nereálne, k 31. 12. 2007 je reálne s odretými ušami. Ktorý termín, pán minister, je podľa analýz ministerstva vnútra termín, ktorý je reálny?“ Štvrtá otázka tiež na pán ministra vnútra: „Koľko pracovníkov predpokladáte, pán minister, bude potrebných presunúť na posilnenie ministerstva vnútra a obvodných úradov na výkon kompetencií, ktoré dnes vykonávajú krajské úrady?“ „Pán minister vnútra,“ posledná otázka: „Aké budú náklady a úspory súvisiace so zrušením krajských úradov a presunom kompetencií na ministerstvo vnútra a obvodné úrady?“ Ďakujem pekne. (Potlesk.)